בַּעֲלוֹת הַשַּׁחַר [נוסח 'כוס קטנה']



	
	בַּעֲלוֹת הַשַּׁחַר [נוסח 'כוס קטנה']
	




בַּעֲלוֹת הַשַּׁחַר נִגַּשְׁתִּי

אֶל חַלּוֹנִי.

אַךְ בִּנְשִׁיבַת הָרוּחַ הִרְגַּשְׁתִּי

וַאֲנִי – לֹא אֲנִי.





בַּיַּעַר, בְּמִסְגֶּרֶת הַיֶּרֶק

גַּרְגְּרִים אֲדֻמִּים;

רְצוּעַת הַשַּׁחַר בּוֹעֶרֶת

בַּדִּמְדּוּמִים.





עוֹד יֵשׁ לַהֲבַת דָּם שְׁבוּיָה

תַּחַת אֵפֶר שָׁנִים;

עוֹד יָפָה מַחֲרֹזֶת יָמַי, הַתְּלוּיָה

עַל חוּט הַשָּׁנִי.

עוֹד בַּיַּעַר רַגְלִי צוֹעֶדֶת

בַּדֶּרֶךְ הַיְרוֹקָה,

וּבְכָל אֵגֶל טַּל רוֹעֶדֶת

נִשְׁמָתִי – קְדֻשַּׁת נְשִׁיקָה.

וְהָרוּחַ בְּפָנַי נוֹגַעַת

נְגִיעָה קַלָּה…

מַה טּוֹב, מַה טּוֹב לָדַעַת,

כִּי הַשֶּׁמֶשׁ עָלָה!




מוסקבה, תרפ"ד.










את הטקסט לעיל הפיקו מתנדבי פרויקט בן־יהודה באינטרנט.  הוא זמין תמיד בכתובת הבאה:https://benyehuda.org/read/43464